ক্রোয়েট গোলরক্ষকের এ ঘটনার পেছনে রয়েছে মর্মস্পর্শী কাহিনী। ১০ বছর আগে ক্রোয়েশিয়ার প্রথম বিভাগ লিগে জাদারের হয়ে খেলতেন সুবাসিচ। সেই দলে তার সব থেকে কাছের বন্ধু ছিলেন সতীর্থ কাস্টিচ। দু’জনের সখ্যও ছিল ঈর্ষণীয়। একসঙ্গে থাকতেন, খেলতেন, ঘুরে বেড়াতেন। এক দিন এইচ এনকে সিবালিয়ার বিপক্ষে ম্যাচের চার মিনিটে একটা ব্যাকপাস পেয়ে বাঁদিকে থাকা কাস্টিচকে দেন সুবাসিচ। আচমকা লাফিয়ে ওঠা বলটা নিয়ন্ত্রণ করতে গিয়ে সমস্যায় পড়েন কাস্টিচ। ততক্ষণে সিবালিয়ার এক ফুটবলার চলে এসেছেন কাস্টিচের কাছে। কিন্তু কাস্টিচ টাল সামলাতে না পেরে তিনফুট দূরে থাকা কংক্রিটের দেয়ালে সজোরে মাথা ঠুকে পড়ে যান। দ্রুত হাসপাতালে নিয়ে জরুরি ভিত্তিতে অস্ত্রোপচার করা হয়। এরপর পাঁচ দিন কোমায় থাকার পর না ফেরার দেশে চলে যান কাস্টিচ। প্রিয় বন্ধুর এ ভাবে চলে যাওয়া মেনে নিতে পারেননি সুবাসিচ। বন্ধুকে হারিয়ে ক্রমে ডিপ্রেশনে ভুগছিলেন। কয়েক দিনের জন্য চলে যান আমেরিকায়। সেখানেও দুঃস্বপ্ন তাড়া করত।